ΓΡΑΠΤΗ ΕΡΩΤΗΣΗ P-1890/98

υποβολή: Vincenzo Viola (PPE) προς την Επιτροπή

(9 Ιουνίου 1998)

Θέμα: Εισαγωγές λεμονιών από τρίτες χώρες στη Σικελία

Στην Σικελία διαπιστώθηκαν περιπτώσεις παράνομης εισαγωγής λεμονιών προέλευσης Αργεντινής μέσω Ισπανίας, Αυστρίας και Πορτογαλίας. Μόλις εισάγονται στην εσωτερική αγορά, τα εν λόγω εσπεριδοειδή αποστέλλονται ελεύθερα στην Ιταλία, παρά το γεγονός ότι η χώρα αυτή έχει χαρακτηρισθεί "προστατευόμενη ζώνη"; η προστασία αυτή αποβλέπει στο να μην εισάγονται στην Ιταλία εσπεριδοειδή προέλευσης τρίτων χωρών για φυτοϋγειονομικούς λόγους.

Έχει άραγε επίγνωση η Επιτροπή του υγειονομικού κινδύνου που προκαλεί η εμπορία των εν λόγω εσπεριδοειδών που καλλιεργούνται σε χώρες όπου επιτρέπεται η χρησιμοποίηση ιδιαίτερα τοξικών αντιπαρασιτικών προϊόντων, και η μετέπειτα εμπορία τους εκεί όπου τα προϊόντα αυτά είναι παράνομα;

Τί μέτρα σκοπεύει να λάβει η Επιτροπή προκειμένου να επαγρυπνεί για τέτοιες παράνομες εισαγωγές που θέτουν σε κίνδυνο την υγεία των ευρωπαίων καταναλωτών;

Απάντηση του κ. Fischler εξ ονόματος της Επιτροπής

(8 Ιουλίου 1998)

Το ισχύον φυτοϋγειονομικό καθεστώς για τις εισαγωγγές εσπεριδοειδών στην Κοινότητα ορίζεται στην οδηγία 77/93/ΕΟΚ του Συμβουλίου περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα(1) και κατά της εξάπλωσής τους στην Κοινότητα, όπως τροποποιήθηκε την τελευταία φορά από την οδηγία 98/2/ΕΚ της Επιτροπής(2).

Όσον αφορά την αναγνώριση της Ιταλίας ως προστατευόμενης ζώνης σχετικά με εσπεριδοειδή που προέρχονται από τρίτες χώρες, στην οποία αναφέρεται το Αξιότιμο Μέλος του Κοινοβουλίου, η Επιτροπή επιθυμεί να γνωστοποιήσει ότι, σύμφωνα με την οδηγία 96/15/ΕΚ της Επιτροπής της 14ης Μαρτίου 1996 που τροποποιεί την οδηγία 92/76/ΕΟΚ, η οποία αναγνωρίζει εντός της Κοινότητας προστατευόμενες ζώνες που είναι εκτεθειμένες σε ιδιαίτερους φυτοϋγειονομικούς κινδύνους, η προαναφερθείσα προστατευόμενη ζώνη, που αποσκοπούσε στην προστασία από μη καθορισμένους επιβλαβείς οργανισμούς και σχετικά με την οποία είχε απαγορευτεί η εισαγωγή εσπεριδοειδών από τρίτες χώρες, έληξε την 1 Απριλίου 1996 διότι η προστασία από μη καθορισμένους οργανισμούς θεωρήθηκε ακατάλληλη σύμφωνα με διεθνείς αρχές και δεν ήταν δυνατό να τεκμηριωθεί επιστημονικά. Συνεπώς, για τη συμμόρφωση με τις διεθνείς δεσμεύσεις της Κοινότητας στο πλαίσιο του Παγκόσμιου Οργανισμού Εμπορίου (ΠΟΕ), το φυτουγειονομικό καθεστώς για τις εισαγωγές εσπεριδοειδών στην Κοινότητα που καλύπτει, μεταξύ άλλων, προστατευτικά μέτρα κατά της εξέλκωσης και της φυλλόπτωσης των εσπεριδοειδών, τέθηκε σε ισχύ στο σύνολο της Κοινότητας.

Η Επιτροπή επιθυμεί να τονίσει ότι τα εν λόγω μέτρα βελτιώθηκαν πρόσφατα με την οδηγία 98/2/ΕΚ προκειμένου να διασφαλισθεί συνεχής επαρκής προστασία σε όλες τις περιοχές παραγωγής εσπεριδοειδών της Κοινότητας και ότι, στο πλαίσιο των φυτοϋγειονομικών αρμοδιοτήτων της Επιτροπής, εκπονούνται δραστηριότητες για την διασφάλιση της ορθής και ενιαίας εφαρμογής των διατάξεων της οδηγίας 77/93/ΕΟΚ του Συμβουλίου.

Εξάλλου, το γεγονός ότι η Ιταλία δεν εφήρμοσε την νομοθεσία της Κοινότητας και διατήρησε την απαγόρευση των εισαγωγών εσπεριδοειδών που προέρχονται από τρίτες χώρες, εξετάζεται διεξοδικά από την Επιτροπή με σκοπό τον προσδιορισμό των κατάλληλων ενεργειών.

Η Επιτροπή γνωρίζει ότι η παρουσία καταλοίπων ιδιαίτερα τοξικών μη εγκεκριμένων παρασιτοκτόνων σε τρόφιμα μπορεί να αποτελεί κίνδυνο για την υγεία των καταναλωτών. Η παρακολούθηση των καταλοίπων παρασιτοκτόνων στα τρόφιμα εντάσσεται στις αρμοδιότητες των αρχών των κρατών μελών. Μέχρι στιγμής, η Επιτροπή δεν έχει λάβει γνώση από τις ιταλικές αρχές για εντοπισμό μη αποδεκτών καταλοίπων ή επιπέδων καταλοίπων παρασιτοκτόνων σε λεμόνια που προέρχονται από τρίτες χώρες.

(1) ΕΕ L 26, 31.1.1977.

(2) ΕΕ L 15, 21.1.1998.